**Hozier** (kodanikunimega **Andrew John Hozier-Byrne**, sündinud 17. märtsil 1990) on iiri päritolu muusik, laulja ja laulukirjutaja.

Hozieri muusika on peamiselt inspireeritud bluusist, folgist ja *soul'*ist, millele lisaks on tunda roki ja R&B mõju. Tema laulusõnades on viiteid religioonile, kirjandusklassikale ja mütoloogiale; tihti on need ka ühiskonnakriitilised.

2013. aastal avaldas ta debüüt-lühialbumi, millel on tema rahvusvahelise kuulsuse toonud hittsingel "Take Me to Church". 

2014. aastal avaldas ta endanimelise debüütalbumi, mis suure hitina saavutas esikoha Iirimaa edetabelites ja 10. koha edetabelites üle maailma. Aastatega on tema debüütalbum saanud nii Iirimaal kui ka rahvusvaheliselt plaatinaplaadi tiitli.

2019. aasta märtsis avaldas ta oma teise albumi "Wasteland, Baby!", mis tõusis kõrgele kohale nii Iirimaa kui ka *Billboard 200* edetabelites. 

2023. aasta augustis avaldas ta oma kolmanda albumi "Unreal Unearth".

Varajane elu
------------

Hozier sündis 17. märtsil 1990. aastal Iirimaa rannikuäärses linnas Bray’s, kus ta kasvas üles vähemusprotestantislike kveekerite peres kunstniku ja bluusitrummari pojana. 

Lapsena iseloomustas Hozier end "klassiklouni" ja "mittekeskenduva õpilasena", kutsudes kooli "monotoonseks košmaariks". Hozier alustas laulukirjutamisega 15-aastaselt, mil ta õpetas endale ka kitarrimängu ning laulis koolikooris. Vaatamata oma kveekeri kasvatusele käis Hozier hilisteismelisena katolikus koolis. 

Muusikalist haridust läks ta omandama Dublinis asuvasse Kolmainsuse kolledžisse. Ta jättis kooli esmakursuslasena pooleli, sest pühendas enamuse oma õpingute ajast plaadifirmale demode salvestamisele.

Karjäär
-------

### 2008–2012: algusaastad

Kolmainsuse kolledžis õppides kuulus ta kooli orkestrisse. 

2009–2012 oli ta liige kooriansamblis Anúna, kelle 2014. aastal ilmunud albumil "Illumination" oli ta solist.

2009. ja 2010. aastal esines Hozier muusikafestivalil Oxegen Festival.

2012. aastal oli Hozier Billy Oceani taustalaulja.

### 2013–2017: eponüümne debüütalbum ja rahvusvaheline kuulsus

2013. aasta juulis avaldas Hozier debüüt-lühialbumi "Take Me to Church". Samanimeline hittsingel albumis on bluus-gospellikus stiilis poplaul, mille põhiteema on kriitika usklike organisatsioonide suhtes, kes ässitavad oma järgijaid erinevate inimeste seksuaalsuse vastu. Irooniliselt kutsus Vatikani linnriik ehk katoliku kiriku keskus teda selle lauluga linna esinema, millest ta küll keeldus. Laulu muusikavideos on kujutatud geide vastast vägivalda Venemaal, mille tolleaegne asjakohasus tõi laulule kiirelt kuulsust – septembris avaldatud videot jagas ka briti kuulsus Stephen Fry, mis lennutas video Redditi avalehele.

Singel saavutas edu üle maailma ning sai nii esikohti edetabelites kui ka multi-plaatina tiitleid.

"Take Me to Church" albumi lõpulaulu "Cherry Wine'" laulusõnad ning muusikavideo tõstsid avalikkuse teadlikust koduvägivallast, lisaks annetati laulu müügitulu vastavatele heategevusorganisatsioonidele. Laulu kasutati ka Zack Braffi filmis "Soovin olla siin".

2014. aasta septembris avaldas Hozier endanimelise debüütalbumi "Hozier", mis sisaldab 17 laulu, nende hulgas "Take Me to Church", "Someone New", "Work Song" ja "From Eden". "Take Me to Church" nomineeriti 57. Grammy auhinnagalal 2015. aasta parimaks lauluks. 2015. aasta sügisel käis Hozier albumiga Ameerika Ühendriikides ja Euroopas kontsertturneel.

### 2018–2021: lühialbum "Nina Cried Power" ja album "Wasteland, Baby!"

Pärast paariaastast pausi avaldas Hozier 2018. aasta septembris uue lühialbumi "Nina Cried Power", mis sisaldab nelja lugu: "Nina Cried Power", "NFWMB", "Moment’s Silence" ja "Shrike". Esimene loetletud lugudest on loodud koostöös Mavis Staplesiga.

Hozieri teine album "Wasteland, Baby!" avaldati 2019. aasta märtsis ning see sisaldas laule ülalmainitud lühialbumilt. Albumi peateemaks on Hozieri tõlgendus apokalüpsisest, sisaldades viiteid romantikale ja lunastusele.

"Wasteland, Baby!" albumil on kaks 2019. aastal singlitena avaldatud laulu: "Almost (Sweet Music)" ja "Dinner and Diatribes", millest viimase muusikavideos astus üles Hozier koos näitlejanna Anya Taylor-Joyga. Hozier esines 2019. aastal mitmetel muusikafestivalidel: üks peaesinejatest Iiri muusikafestivalil Electic Picnic, esineja Glastonbury festivalil ja Lollapaloozal.

Koroonapandeemia ajal 2020. aasta märtsis ja aprillis tegi Hozier sotsiaalmeedias otseülekandeid. Ta avaldas iiri jutusaates esitatud kaveri šoti rahvalaulust oma voogedastusplatformidel, et koguda raha ISPCC-le (Iirimaa laste vastu suunatud julmuse ennetamise ühingule).

2021. aasta oktoobris avaldas Hozier singli "Tell It to My Heart" koostöös EDMi produtsenditrio Meduzaga.

### 2022 – tänapäev: lühialbum "Eat Your Young" ja album "Unreal Unearth"

7. oktoobril 2022 avaldatud singel "Swan Upon Leda" on inspireeritud Egiptuse feministist Mona Eltahawyst, samal aastal toimunud Ameerika Ühendriikide ülemkohtu otsusest tühistada abordiõigus USAs ja Mahsa Amini tapmisest tingitud meeleavaldustest Iraanis. Laulu pealkiri on viide kreeka mütoloogiast tuntud jutustusele "Leda ja luik".

9. novembril 2022 avaldatud singel "Blood Upon the Snow" on loodud videomängu *God of War Ragnarök*'i jaoks koostöös helilooja Bear McCrearyga.

2023. aasta märtsis avaldas Hozier "Eat Your Young" lühialbumi, mis sisaldas kolme laulu: "Eat Your Young", "All Things End" ja "Through Me (The Flood)".

Hozieri kolmas stuudioalbum "Unreal Unearth" avaldati 18. augustil 2023 aastal. Albumi läbiv teem on Dante "Jumalikus komöödias" välja toodud põrgu ringid põimitud Hozieri enda elukogemustega. Rõhk on ka iiri keele kasutusel, mis on Hozieri teostes esmakordne: "Me õpime koolides iiri keelt 12 aastat. Lõpuks oli mul sõnavaras hunnik häälitsusi ja sõnu; terve see keel on justkui kodus seinal rippuvad tööriistad, mis kunagi kasutust pole leidnud".

2024. aasta märtsis avaldas Hozier "Unheard" lühialbumi, mis sisaldas nelja laulu: "Too Sweet", "Wildflower and Barley", "Empire now" ja "Fare Well".

Isiklikku
---------

Hozier elab Iirimaal Oldfortis, kus tal on 18. sajandil ehitatud maja.

Tal on tätoveering iiri luuletaja Seamus Heaney viimaste sõnadega "noli timiere" (ld k. "ära karda").

Kuigi teda kasvatati kveekerina, nimetab ta end nüüd täiskasvanuna agnostikuks ning käib kirikus ainult matustel ja pulmades. Ta on öelnud, et üks positiivseid õpetusi tema usklikust kasvatusest on "otsida igas inimeses jumalikku sädet" ja käituda kõigiga, nagu "vaataksid jumala meelt ja nägu."

Hozier on LGBTQI+ kogukonna, Palestiina, kodanikuõiguste ja naiste õiguste toetaja.

Diskograafia
------------

### Stuudioalbumid

**"Hozier"**

* Avaldatud: September 2014
* Plaadifirma: Rubyworks, Island
* Formaat: CD, digitaalne allalaadimine
* Läbimüük: 1 000 000 üle maailma, 509 000 USAs

**"Wasteland, Baby!"**

* Avaldatud: 1. märts 2019
* Plaadifirma: Rubyworks, Island

**"Unreal Unearth"**

* Avaldatud: 18. august 2023
* Plaadifirma: Rubyworks

### Lühialbumid

**"Take Me to Church"**

* Avaldatud: 2013
* Plaadifirma: Rubyworks
* Formaat: digitaalne allalaadimine

**"From Eden"**

* Avaldatud: 9. märts 2014
* Plaadifirma: Rubyworks
* Formaat: digitaalne allalaadimine

**"Live in America"**

* Avaldatud: 31. juuli 2015
* Plaadifirma: Rubyworks
* Formaat: digitaalne allalaadimine

**"Nina Cried Power"**

* Avaldatud: 7. september 2018
* Plaadifirma: Rubyworks
* Formaat: digitaalne allalaadimine

**"Unheard"**

* Avaldatud: 22. märts 2024
* PLaadifirma: Rubyworks
* Formaat: digitaalne allalaadimine

### Singlid

* 2013: "Take Me to Church"
* 2014: "From Eden", "Sedated", "Work song"
* 2015: "Someone new"
* 2016: "Better love"
* 2018: "Nina Cried Power" (koos Mavis Staplesiga), "Movement"
* 2022: "Blood Upon the Snow"

Auhinnad
--------

* Billboardi muusikaauhinnad 2015 – parima rokkartisti ja parima rokklaulu auhind.
* *European Borders Breakers* muusikaauhinnad 2015 – aasta albumi auhind.
* Grammy auhind 2015 – "Take Me to Church" aasta laulu nominent.
* Teen Choice auhinnad 2015 – "Take Me to Church" *Choice*’i rokklaulu auhind

Allikad
-------

1. ↑  "Hozier on the Importance of History and New Music". Märts 2023.
2. ↑  "Thefamouspeople.com. Hozier – biograafia".
3. ↑  ""Hozier shares thoughts on his Quaker upbringing"". Veebruar 2019.
4. ↑  "Go Rail 9-1: Featuring Hozier". *The Irish Times*.
5. ↑  Irish Times (10. juuli 2009). *"The Line-up"*. Dublin.
6. ↑  The Sun. (7. juuli 2010). *"Line-up"*. London. Lk 4–5.
7. ↑  "Hozier "Take Me to Church" Official Lyrics & Meaning | Verified". *Genius*. 13. september 2023.
8. ↑  "Hozier Unveils New Album & Reveals Vatican's Invitation to Sing 'Take Me To Church'". *Los 40 USA*. 17. august 2023.
9. ↑  "Billboard. Geide õigused Venemaal".
10. ↑  Watson, Sian (12. veebruar 2016). "Proceeds from Hozier's single 'Cherry Wine' going to fight domestic abuse". *The Associated Press*.
11. ↑  "Grammy. Hozieri nominatsioon".
12. ↑  Varga, George (20. aprill 2015). "Hozier announces new fall concert dates". Vaadatud 27. septembril 2023.
13. ↑  "Billboard. "Nina Cried Power" EP".
14. ↑  "Hozier shares thoughts on his Quaker upbringing". *YouTube*. 4. veebruar 2019. Vaadatud 27. septembril 2023.
15. 1 2  Uitti, Jacob (7. oktoober 2022). "Hozier Announces New Single "Swan Upon Leda," Shares Message of "Solidarity"". *American Songwriter*.
16. ↑  Weatherby, Taylor (18. august 2023). "Inside Hozier's 'Unreal Unearth': How The Singer Flipped Dante's 'Inferno' & The Irish Language Into His Latest Album". *Grammy Awards*.
17. ↑  Richards, Will (22. märts 2024). "Hozier shares new 'Unheard EP' of new music". *Rolling Stone*. Vaadatud 25. märtsil 2024.
18. ↑  "Hozier applies for new guest house and gym in his country manor". *The Times*. 3. september 2023.
19. ↑  Gallagher, Katie (19. veebruar 2019). "Hozier reveals admiration for poet Seamus Heaney and why he has 'noli timere' tattooed on his arm". *Irish Mirror*.
20. ↑  "Hozier shares thoughts on his Quaker upbringing". *YouTube*. 4. veebruar 2019.
21. ↑  Iftikhar, Asyia (21. august 2023). "Hozier expertly explains why 'acts of solidarity' are so vital for the LGBTQ+ community". *The Pink News*.
22. ↑  "Hozier Twitteris". *Twitter/X*. 22. mai 2021.
23. ↑  Boilen, Bob (2. oktoober 2018). "Guest DJ: Hozier On Why Music From The Civil Rights Movement Still Resonates". *NPR music*.
24. ↑  "Discogs.com. Diskograafia".
25. ↑  "Hozier.com. Auhinnad, nominatsioonid".